stanford-oval/wikipedia huggingface dataset:
พระพรหมวชิรสุธี (อภิพล อภิพโล)
การเสริมสร้างและเผยแผ่พระพุทธศาสนา > ด้านพัฒนาการศึกษาและเยาวชน

เป็นประธานโครงการปลูกรากแก้วแห่งศาสนทายาท อุปถัมภ์การศึกษาแก่พระภิกษุสามเณรทั้งในและต่างประเทศหลายหลักสูตร ดำเนินรายการโทรทัศน์เพื่อพระพุทธศาสนาผ่านดาวเทียมสำหรับเยาวชนและประชาชน บวชสามเณรภาคฤดูร้อน ให้ทุนการศึกษา จัดกิจกรรมสนองพระราชดำริโดยยึดหลัก 3 ประสาน (บ้าน-วัด-โรงเรียน) และจัดกิจกรรมร่วมมือกับโรงเรียนและชุมชนอีกมากมาย
การเสริมสร้างและเผยแผ่พระพุทธศาสนา > ด้านการอบรมเผยแผ่ธรรมและทำนุบำรุงพระพุทธศาสนา

เปิดดำเนินโครงการสร้างสถานปฏิบัติธรรมเฉลิมพระเกียรติรัชกาลที่ 9 (พ.ศ. 2549 - ปัจจุบัน) เพื่ออบรมเผยแผ่ธรรม และเนื่องในมหามงคลที่พระบาทสมเด็จพระเจ้าอยู่หัวทรงครองราชย์ครบ 60 ปี และทรงเจริญพระชนมพรรษา 80 พรรษา ท่านยังได้สนับสนุนโครงการพระสงฆ์นำชัยคุ้มภัยใต้ตามพระราชดำริในสมเด็จพระนางเจ้าสิริกิติ์ พระบรมราชินีนาถ สนองงานในสมเด็จพระญาณสังวร สมเด็จพระสังฆราชฯ ในการดำเนินการก่อสร้างวัดในพระอุปถัมภ์สำหรับในด้านสงเคราะห์ชุมชนและสังคม
พระพรหมวชิรสุธีได้สนองงานในสมเด็จพระญาณสังวร สมเด็จพระสังฆราชฯ ในการดำเนินการก่อสร้างโรงพยาบาล อาคารผู้ป่วย สถานีอนามัย โรงเรียน ห้องสมุดในหลายจังหวัด ร่วมกับชุมชนจัดกิจกรรมด้านการศึกษาพุทธศาสนา สุขภาพอนามัย ตลอดจนอนุรักษ์ศิลปวัฒนธรรมและประเพณีไทย นับได้ว่าเป็นการเสริมทุนแก่ประชาชนในการพัฒนาการศึกษาของตนได้ตลอดชีวิต
โดยเหตุที่พระพรหมวชิรสุธีเป็นนักพัฒนาตามแนวพระราชดำริในพระบาทสมเด็จพระเจ้าอยู่หัว ที่เปี่ยมด้วยภูมิรู้ ภูมิธรรม ส่งเสริมและพัฒนาการศึกษาแก่พระสงฆ์และสามเณร ได้ใช้ความรู้ความสามารถ ในการบริหารจัดการที่เกิดประโยชน์แก่ประเทศชาติและพระพุทธศาสนาอย่างมหาศาล "ทำดีแล้วไม่ต้องกลัว เพราะดีคือดี" เป็นธรรมโอวาทสั้น ๆ แต่ให้แง่คิดหลักธรรมอย่างลึกซึ้ง แม้ท่านจะมีฐานะเป็นพระเถระชั้นผู้ใหญ่ฝ่ายปกครองที่คอยดูแลเอาใจใส่ความเป็นไปของวัด แต่ชีวิตส่วนตัวของท่านก็ดำเนินไปอย่างเรียบง่ายและสันโดษดุจเดิม
แหล่งข้อมูลอื่น

แฟนเพจวัดพระราม ๙ กาญจนาภิเษก
| ก่อนหน้า |  | พระพรหมวชิรสุธี (อภิพล อภิพโล) |  | ถัดไป |
| --- | --- | --- | --- | --- |
| ไม่มี |  | เจ้าอาวาสวัดพระราม ๙ กาญจนาภิเษก  (1 กรกฎาคม พ.ศ. 2539 - ปัจจุบัน) |  | ดำรงตำแหน่งอยู่ |
| สมเด็จพระญาณสังวร สมเด็จพระสังฆราช สกลมหาสังฆปริณายก |  |   ผู้รักษาการแทนเจ้าอาวาสวัดญาณสังวรารามวรมหาวิหาร  (10 มีนาคม พ.ศ. 2557 - ปัจจุบัน) |  | ดำรงตำแหน่งอยู่ |
บุษบาท่าเรือ

| บุษบาท่าเรือ |
| --- | --- |
ประเภท: ละครโทรทัศน์
สร้างโดย: บริษัท มงคลการละคร จำกัด
กำกับโดย: บุญชู พิทักษ์เลิศกุล
แสดงนำ: รพีภัทร เอกพันธ์กุล พิมประภา ตั้งประภาพร มัณฑนา หิมะทองคำ ปิยพันธ์ ขำกฤษ ณธิดา ภัทรชาญไชย วิภพ บางยี่ขัน มัณฑนา หิมะทองคำ ปภัสรา เตชะไพบูลย์ ดวงดาว จารุจินดา
ประเทศแหล่งกำเนิด:  ไทย
การผลิต
ผู้อำนวยการสร้าง: ตะวัน จารุจินดา
ความยาวตอน: 70 นาที/ตอน
ออกอากาศ
เครือข่าย:  สถานีโทรทัศน์สีกองทัพบกช่อง 7
ออกอากาศ: 18 มีนาคม พ.ศ. 2558 - 29 เมษายน พ.ศ. 2558
บุษบาท่าเรือ เป็นละครโรแมนติก ดราม่า คอเมดี บทประพันธ์โดยนันทนา วีระชน บทโทรทัศน์โดย ปลายปากกา กำกับการแสดงโดย บุญชู พิทักษ์เลิศกุล ผลิตโดย บริษัท มงคลการละคร จำกัด นำแสดงโดย รพีภัทร เอกพันธ์กุล พิมประภา ตั้งประภาพร มัณฑนา หิมะทองคำ ปิยพันธ์ ขำกฤษ ณธิดา ภัทรชาญไชย และนักแสดงสมทบอีกจำนวนมาก ออกอากาศให้ชมทุกวันจันทร์ - วันศุกร์ เริ่ม 18 มีนาคม ออกอากาศทางช่อง 7 สี และ
นักแสดง

| ละครโทรทัศน์> ตัวละคร | พ> ศ. 2558.นักแสดงหลัก |
| --- | --- |
ทิว: รพีภัทร เอกพันธ์กุล
ฉายชบา (ฉาย): พิมประภา ตั้งประภาพร
ร้อยตรี ยุทธ์ ศิริวิวัฒน์: ปิยพันธ์ ขำกฤษ
ดาริกา: ณธิดา ภัทรชาญไชย
ตัวละคร: นักแสดงสมทบ
โถ: วิภพ บางยี่ขัน
นางโฉม: มัณฑนา หิมะทองคำ
ยี่สุ่น: ปภัสรา เตชะไพบูลย์
นายพลทัศมัย: วันชัย เผ่าวิบูลย์
คุณหญิงพิณผกา: ดวงดาว จารุจินดา
ศิรินภา: ปริษา ทนาวิวัฒน์
มิสเตอร์ไมเคิล: ปีเตอร์ ธูนสตระ
คุณนายโสภา: เนาวรัตน์ ซื่อสัตย์
คุณนายบานเช้า: ไปรมา รัชตะ
ตาแประ: ค่อม ชวนชื่น
จ่าหิน: โชคดี พักภู่
สมศรี: ประถมาภรณ์ รัตนภักดี
แฉะ: จุ๊ยกะดุ๋ย
โห้: ตี๋ เบบี้โจ๊ก
เหี้ยน: ณัฏฐพล อิศรางกูร ณ อยุธยา
นกฮูก: พรสวรรค์ มะทะโจทย์
ป้าสาย: วรรณภา เสือขุนชัย
ยุ่งยิ่ง: ด.ช.ชยณัฐ แจ่มใส
ตัวละคร: นักแสดงรับเชิญ
สมเวช: พงษ์อนันต์ หวังสิทธิเดช
ยอดชาย: ตะวัน จารุจินดา
เฮียเก่ง: สุรชัย สมบัติเจริญ
มิสเตอร์อดัม สมิธ จูเนียร์: เคน สตรุทเกอร์
เพลงประกอบละคร

เพลง เพราะเธอหรือเปล่า ขับร้องโดย  ปนัดดา เรืองวุฒิ
ข้อมูลการงดออกอากาศ

วันที่ 2 เมษายน พ.ศ. 2558 ละครงดออกอากาศเนื่องจากโทรทัศน์รวมการเฉพาะกิจแห่งประเทศไทย (ทีวีพูล) ถ่ายทอดสด "พิธีถวายเครื่องราชสักการะ จุดเทียนชัยถวายพระพรชัยมงคลและถวายราชสดุดีเฉลิมพระเกียรติ เนื่องในโอกาส งานเฉลิมพระเกียรติ ๖๐ พรรษา สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี" ณ มณฑลพิธีท้องสนามหลวง กรุงเทพมหานคร ตั้งแต่เวลา 18.50 - 20.00 น.
แหล่งข้อมูลอื่น

บุษบาท่าเรือ ที่สยามโซน
ลำดับรายการโทรทัศน์

| สถานีโทรทัศน์สีกองทัพบกช่อง 7: ละครวันจันทร์-ศุกร์ 18> 45-19.50 |
| --- | --- | --- |
| ก่อนหน้า | บุษบาท่าเรือ | ถัดไป |
| จับกัง | บุษบาท่าเรือ | หวานใจนายจิตระเบิด |
โรงเรียนวรนารีเฉลิม จังหวัดสงขลา

| โรงเรียนวรนารีเฉลิม จังหวัดสงขลา ในพระอุปถัมภ์ฯ Woranari Chaloem Songkhla School |
| --- | --- |
จรรยางาม ความรู้ดี มีวินัย ใฝ่คุณธรรม
ที่ตั้ง
เลขที่ 1 ถนนปละท่า ตำบลบ่อยาง อำเภอเมืองสงขลา จังหวัดสงขลา 90000
ข้อมูล
ชื่ออื่น: ว.ฉ. / W.C.S.
ประเภท: รัฐบาล
คำขวัญ: นิมิตฺตํ สาธุรูปานํ กตัญญูกตเวที ความกตัญญูกตเวที เป็นเครื่องหมายของคนดี
สถาปนา: 18 มิถุนายน พ.ศ. 2464 (103 ปี)
ผู้ก่อตั้ง: สมเด็จพระศรีสวรินทิราบรมราชเทวี พระพันวัสสาอัยยิกาเจ้า (พระมาตุจฉาเจ้า)
หน่วยงานกำกับ: สพฐ. กระทรวงศึกษาธิการ
รหัส: 1090012004
ผู้อำนวยการ: นายวิรัช ชูสิน
ระดับปีที่จัดการศึกษา: ม.1-ม.6
จำนวนนักเรียน: 3,767 คน
วิทยาเขต: เลขที่ 1 ถนนปละท่า ตำบลบ่อยาง อำเภอเมืองสงขลา จังหวัดสงขลา 90000
สี:   กรมท่า -   ขาว
เพลง: มาร์ชกรมท่า-ขาว
เว็บไซต์: www.woranari.ac.th http://www.facebook.com/pages/โรงเรียนวรนารีเฉลิม-จังหวัดสงขลา/115865841769660?ref=hnav และ http://woranari-chaloem.blogspot.com
โรงเรียนวรนารีเฉลิม จังหวัดสงขลา ในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์  เป็นโรงเรียนประจำจังหวัดสงขลา ประเภทสหศึกษา สำนักงานคณะกรรมการการศึกษาขั้นพื้นฐาน กระทรวงศึกษาธิการ สังกัดสำนักงานเขตพื้นที่การศึกษามัธยมศึกษาเขต 16 จังหวัดสงขลาและสตูล โรงเรียนมีประวัติความเป็นมาอย่างยาวนานถึง 100 กว่าปี (118 ปี ในปี 2566) ปัจจุบันเปิดสอนในระดับชั้นมัธยมศึกษาปีที่ 1-6 ตั้งอยู่ เลขที่ 1 ถนนปละท่า ตำบลบ่อยาง อำเภอเมืองสงขลา จังหวัดสงขลา มีเนื้อที่ 26 ไร่ 3 งาน 77 ตารางวา พื้นที่แบ่งออกเป็น 2 เขต (ฝั่ง) ซึ่งอยู่ห่าง กันประมาณ 450 เมตร (โดยสถานที่ทำการเรียนการสอน คือ โรงเรียนวรนารีเฉลิม จังหวัดสงขลา ส่วนเขต (ฝั่ง) ที่ 2 เป็นสถานที่เรียนภาควิชางานอาชีพทุกแขนง)
กำเนิดโรงเรียนสตรีประจำจังหวัด

โรงเรียนเริ่มก่อตั้ง เมื่อปีพุทธศักราช 2448 โดยมีนามโรงเรียนว่า สตรีสงขลา (เอกชน) ต่อมาก็มีการพัฒนาและย้ายสังกัดมาเป็นทางราชการเป็นโรงเรียนประจำจังหวัดฝ่ายหญิง มีนามว่า สตรีประจำจังหวัดสงขลา (มหาวชิราวุธ) กระทั่งมีแนวคิดที่จะสร้างโรงเรียนประจำจังหวัดขึ้นใหม่แทนจึงระดมเงินสร้างเป็นโรงเรียนสตรีแห่งใหม่ขึ้นที่วัดแจ้งและปี พ.ศ. 2464 เป็นพระมหากรุณาธิคุณที่สมเด็จพระศรีสวรินทรา บรมราชเทวี  พระมาตุจฉาเจ้าทรงเปิดโรงเรียนและขอพระราชทานนามโรงเรียนว่า"วรนารีเฉลิม"พร้อมพระราชทาน ตราประจำพระองค์ "กรอบพักตร์" เป็นตราประจำโรงเรียน และทรงปลูกต้นพิกุลเป็นที่ระลึก ทางโรงเรียนจึงถือเอาวันพระราชทานโรงเรียนสตรีแห่งใหม่นี้เป็นวันกำเนิดโรงเรียน จนปัจจุบันโรงเรียนมีอายุครบ 90 ปี ในปี 2554 แต่หากนับความยาวนานโรงเรียนมีความยาวนานถึง 100 กว่าปี
โรงเรียนสตรีประจำมณฑลนครศรีธรรมราช "วรนารีเฉลิม" นามพระราชทาน

เดิมโรงเรียนตั้งอยู่ที่ ถนนนครในมีพระยาสุขุมนัยวินิตสมัยดำรงตำแหน่ง สมุหเทศาภิบาล (เจ้าพระยายมราช ปั้น สุขุม) เป็นผู้จัดตั้งและเปิดสอนครั้งแรกเมื่อวันที่ 1 มิถุนายน 2448 ในปี พ.ศ. 2464 พระยาสุริยานุวงศ์ประวัติพระยาวิฑูรดรุณกร ได้จัดการสร้างอาคารเรียนในที่ดินวัดแจ้งเป็นอาคารไม้ชั้นเดียวในปีนั้นสมเด็จพระเจ้าน้องพะธอเจ้าฟ้ายุคลฑิฆัมพร กรมขุนลพบุรีราเมศร์ ทรงดำรงตำแหน่งอุปราชมณฑลปักษ์ใต้ ได้กราบบังคมทูลเชิญเสด็จ สมเด็จพระศรีสวรินทิราบรมราชเทวี พระพันวัสสามาตุจฉาเจ้า ทรงเปิดโรงเรียนและขอพระราชทานนามโรงเรียนว่า วรนารีเฉลิม พร้อมพระราชทาน ตราประจำพระองค์ กรอบวงพักตร์ เป็นตราประจำโรงเรียน และทรงปลูกต้นพิกุลเป็นที่ระลึก
ต่อมาปี พ.ศ. 2482 พลเรือตรีหลวงสินธุสงครามชัย รัฐมนตรีว่าการกระทรวงศึกษาได้มาตรวจราชการจังหวัดสงขลาเห็นความเจริญก้าวหน้า และสถานที่เดิมคับแคบ ควรหาสถานที่ก่อสร้างโรงเรียนใหม่ ทางจังหวัดมีพระยารามราชภักดีเป็นข้าหลวงประจำจังหวัดและขุนศิลปกรรมพิเศษ (แปลก ศิลปกรรม) เป็นกรรมาธิการจังหวัด เลือกที่ถนนปละท่า สร้างอาคารเรียนตึก 2 ชั้น ในสมัย ม.ล.ประชุมพร ไกรฤกษ์ เป็นอาจารย์ใหญ่ โรงเรียนได้พัฒนามาตามลำดับจนถึง พ.ศ. 2511 นางอาภรณ์ สาครินทร์ เป็นอาจารย์ใหญ่ น.ส.รัตน์ ประธานราษฎร์นิกรได้บริจาคเงิน 300,000 บาท เป็นทุนก่อสร้างอาคารเรียนและโรงเรียนได้ของบประมาณปี 2512-2514 มาสร้างเต็มรูปคืออาคาร 3 (อาคารรัตน์ ประธานราษฎร์นิกร) และ ในปี 2514 ได้รับมอบที่ดินแปลงที่ 2 โดยอนุญาตของกระทรวงการคลัง ใน พ.ศ. 2519 โรงเรียนสร้างอาคารเรียน สนามกีฬา บ้านพักครู  นักการภารโรง และใช้ที่ดินแปลงที่ 2 เป็นศูนย์การเรียนการสอนวิชาเกษตรกรรมของโรงเรียน
ต่อมาได้รับงบประมาณสร้างอาคารเรียน 1 และอาคารอเนกประสงค์ 6 ชั้น โรงเรียนวรานารีเฉลิม ได้รับการคัดเลือกให้เป็นโรงเรียนดีเด่นรับรางวัลพระราชทานในฐานะโรงเรียนมัธยมศึกษาขนาดใหญ่ ที่มีการบริหารดีเด่นของพระบาทสมเด็จพระเจ้าอยู่หัว โดยทรงโปรดเกล้าโปรดกระหม่อม ให้สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เป็นผู้พระราชทานรางวัล ในปี พ.ศ. 2523 และปี พ.ศ. 2537
ในปี พ.ศ. 2529 สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ทรงรับเป็นองค์อุปภัมถ์ของโรงเรียนและโรงเรียนได้รับโล่รางวัล ในฐานะโรงเรียนมัธยมศึกษาที่มีการส่งเสริมวินัยดีเด่นของจังหวัดสงขลา
ในปี พ.ศ. 2542 ได้รับคัดเลือกเป็นโรงเรียนมัธยมศึกษาคุณภาพดีเด่นระดับเขตการศึกษา 3 ในวันที่ 16 ธันวาคม 2529 สมเด็จพระเจ้าพี่นางเธอเจ้าฟ้ากัลยาณิวัฒนา ทรงมีพระกรุณาฯ รับโรงเรียนวรนารีเฉลิมไว้ในพระอุปถัมภ์ ยังความชื่นชมยินดีให้แก่ชาววรนารีเฉลิม หาที่เปรียบมิได้ สิ่งเหล่านี้เป็นความภาคภูมิใจของชาววรนารีเฉลิมเป็นอย่างยิ่ง คณาจารย์วรนารีเฉลิมทุกคนได้ตั้งปณิธานที่จะดำเนินให้ทุกอย่างดีที่สุด ทั้งในด้านการเรียนการสอน การอบรมจริยธรรมแก่นักเรียน การให้บริการแก่ชุมชน เพื่อรักษาเกียรติยศอันสูงสุดไว้คงอยู่คู่กับชื่อพระราชทาน "วรนารีเฉลิม" ตลอดไป
โรงเรียนสตรีประจำมณฑลนครศรีธรรมราช "วรนารีเฉลิม" นามพระราชทาน > คำกราบบังคมทูลของ  สมเด็จพระเจ้าบรมวงศ์เธอ เจ้าฟ้ากรมหลวงลพบุรีราเมศวร์

ข้าพระพุทธเจ้าขอพระราชทานนามกราบบังคมทูล ในนามกรมการมณฑลและจังหวัดว่า บัดนี้ข้าพระพุทธเจ้าทั้งหลาย ชื่นชมยินดีที่ใต้ฝ่าพระบาทเสด็จมาเยี่ยมจังหวัดสงขลาและพระราชทานโอกาสให้ข้าพระพุทธเจ้าทั้งปวงเชิญเสด็จเปิดโรงเรียนที่เป็นที่ศึกษาของกุลสตรีในแขวงนี้โรงเรียนสตรีในจังหวัดสงขลานี้ได้เคยมีมาแล้วหลายครั้งหลายครา เมื่อครั้นเจ้าพระยาราชดำรงตำแหน่งสมุหเทศภิบาลท่านเริ่มจัดขึ้นด้วยความสามารถแล้วผู้ซึ่งสืบต่อ ๆ มาก็ได้กระทำต่อการที่ได้กระทำไปแล้วนี้ด้วยเจตนาหากกุศลดี ในที่ซึ่งกุลสตรีจะได้รับการเล่าเรีนแต่บังเอิญมีเหตุจำเป็นที่จะให้โรงเรียนนี้ไม่จำเริญเสมอโรงเรียนอื่นบางโรงเรียนได้ เพราะเหตุใดเพราะเหตุว่าชาวสงขลาเป็นชาวนอกมิได้รู้ประโยชน์แห่งการศึกษา อย่างชาวกรุงเทพฯ ยังมีผู้พยายามตั้งขึ้นอีกด้วยทุนทรัพย์ของตนดีบ้างเลวบ้าง โดยสำนึกของตนว่าจะสอนเด็กผู้หญิงให้รู้หนังสือเท่านั้น มิได้คิดการอื่นของผู้หญิง ครั้นต่อมาถึง พ.ศ. 2455 รัฐบาลได้ให้เงินเดือนครูเพื่อช่วยเหลือแต่ครูอยู่บ้าง ไม่อยู่บ้าง โรงเรียนกลายเป็นล้มลุกอีก แล้วต่อมาก็ได้มีผู้พยายามบำรุงไว้ การเป็นไปเพียงเท่านั้น ก็เมื่อเป็นดังนั้น ความสำเร็จแห่งประโยชน์ของการศึกษาของผู้หญิงจะเป็นไปได้อย่างไร เพราะยังอาศัยบุคคลต่อบุคคลสถานที่ไม่มีความแน่นอนความแน่นอนนี้ ข้าพระพุทธเจ้าทั้งปวงจึงได้ออกเงินเรี่ยไรสร้างโรงเรียน ขึ้นไว้ในที่ซึ่งเป็นสมบัติของโรงเรียนด้วยทุนทรัพย์ของผู้ที่ออกเงินกับทั้งด้วยบำรุงของรัฐบาลช่วยด้วยเพื่อให้นักเรียนหญิงได้เรียนการงานของตน นอกเหนือจาก เพียงรู้หนังสือเท่านั้นตลอดจนการระงับทุกข์ด้วยความพยายามช่วยเหลือแพทย์เป็นที่สุด ให้แก่ผู้รับราชการสนองพระเดช พระคุณ อยู่หัวแห่งประเทศ ข้าพระพุทธเจ้าขอพระราชทานกราบบังคมทูลจำนวนนักเรียน โดยย่อเพื่อแสดงว่าการศึกษาของ ผู้หญิงในท้องถิ่นนี้ได้จำเริญขึ้นเพียงใด ใน พ.ศ. 2459 นักเรียนมีเพียง 30 คน เป็นบุตรีข้าราชการ 18 คน เป็นคนพื้นเมือง 12 คน ต่อมาถึง พ.ศ. 2464 มีจำนวนนักเรียน 114 คน เป็นบุตรีข้าราชการ 28 คน เป็นบุตรีคนพื้นเมือง 86 คน ใต้ฝ่าละออง พระบาท ทรงคงทราบว่า ข้าราชการเป็นครมาจาก กรุงเทพฯ โดยมากได้รับคำชี้แจงในเรื่องเรียนหนังสือและการอื่น ๆ แน่ คนพื้นเมือง ยังไม่ได้รับ เมื่อหักจำนวน 12 คน กับ 86 คนแล้ว คงจะเห็นได้ว่า ความจำเริญของการศึกษาคนพื้นเมืองเป็นอย่างไร หัวใจจริงของการศึกษาทั้งปวงทั้งหญิงชายก็จะได้ความจำเริญแก่บุคคลในท้องที่ เป็นใหญ่การก่อสร้างโรงเรียนก็เพื่อจะให้เป็น โรงเรียนตัวอย่างอย่างเช่นโรงเรียนผู้ชายที่เป็นไปแล้วการที่ซึ่งได้ทำที่นี้ได้สำเร็จก็เพราะความอุตสาหะของผู้ว่าราชการจังหวัดและ ศึกษาธิการเป็นต้น และผู้บริจาคทรัพย์ได้สร้างเรือนหลังนี้เป็นประเดิมไว้ก่อนจะให้เป็นหลักฐานต่อไปมิให้ ล้มลุกเหมือนแต่ก่อนเพราะฉะนั้น ณ บัดนี้ข้าพระพุทธเจ้าทั้งปวงขอพระราชทานให้ใต้ฝ่าละออกธุลีพระบาท พระราชทานนามแก่โรงเรียนเพื่อเป็นมงคลและระลึกถึงพระองค์ใต้ฝ่าละอองพระบาทและขอพระราชทานทรงเป็นประธาน ในการฉลองโรงเรียนนี้ ขอพระราชทานพรให้ความจำเริญ จงมีแต่เด็กผู้หญิง ซึ่งจะเรียนในโรงเรียนนี้ทั้งในเวลานี้และ ภายหน้าให้มี ความจำเริญทุกเมื่อ
โรงเรียนสตรีประจำมณฑลนครศรีธรรมราช "วรนารีเฉลิม" นามพระราชทาน > พระราชดำรัสตอบ ของ สมเด็จพระพันวัสสามาตุจฉาเจ้า

สมเด็จพระอุปราชฯ ทรงบรรยายการโรงเรียนมาเป็นลำดับ ฉันมีความโสมนัสอนุโมทนาในทานบริจาค ซึ่งสมเด็จพระอุปราชฯ ได้ทรงสอดส่อง เห็นการไกลชักชวนบรรดาข้าราชการและพ่อค้าประชาชนร่วมสามัคคีช่วยเหลือเกื้อหนุนออกทรัพย์สร้าง โรงเรียนสตรีขึ้น โรงเรียนสตรีนี้เป็นสิ่งสำคัญเพราะสตรีเป็นบุพการีของกุลบุตร กุลสตรี เพื่ออบรมสติปัญญาความสามารถ ที่จะได้เล่าเรียนในภายหน้า วิชานี้พระบาลีท่านยกย่องว่าดีกว่ามีทรัพย์ ส่วนมีทรัพย์อาจมีโจรภัยมาแย่งชิงไปได้ ถ้ามีวิชาแล้วโจรจะมาทำลาย แย่งชิงไม่ได้ ถึงโบราณได้กล่าวว่า รู้อะไรไม่สู้รู้วิชารู้รักษาตัวรอดเป็นยอดดี อนึ่ง เธอมีความ ประสงค์ให้ฉันมาเปิดโรงเรียนและขอตั้งนามด้วย ฉันขอให้นามโรงเรียนว่า "วรนารีเฉลิม" ขอให้มีความเจริญมั่นคง ไปชั่วกาลนาน ทั้งบรรดากุลสตรีที่มาเล่าเรียน จงอย่าเรียนแต่หนังสือให้เรียนทั้งการเย็บปักถักร้อยและการบ้ารเรือนตลอดจนการสุขวิทยาเพื่อครอบครัวและผู้อื่นด้วยขอให้มีเชาว์ไว สมประสงค์ท่านทั้งหลาย ซึ่งได้พร้อมใจกันสร้าง ขึ้นด้วยความสามัคคีธรรม สมด้วยพุทธภาษิตย่อมสรรเสริญว่า ความสามัคคีมีในหมู่คณะใดก็มีแต่กาลไพบูลย์ พูนสุข สำราญ ในหมู่คณะนั้น ฉันขอถวายพระพรชัยมงคลแด่สมเด็จอุปราชฯ และอวยพรแด่ข้าราชการ พ่อค้า ประชาชน ซึ่งพร้อมใจกันบำเพ็ญกุศลถาวรวัตถุทานจงเกษมสำราญปราศจากสรรพโรคาพาธ อุปัทวันตราย สิ่งใดที่ประสงค์จำนงหมาย ขอให้เป็นผลสำเร็จแก่ท่านทั้งหลายทั่วกันเทอญ
ทำเนียบผู้บริหารโรงเรียน

| ลำดับที่ | ช่วงปีที่รับหน้าที่ | ชื่อ-สกุลผู้บริหาร |
| --- | --- | --- |
| 1 | พ.ศ. 2448-2457 | นางนาวีวิจารณ์ (เทียบ ถาวร) ป.ภาษาไทย (โรงเรียนสตรีเอกชนเมืองสงขลา) |
| 2 | พ.ศ. 2457-2464 | นางนิลุบล(นิล) รุจิรธรรม ป.ภาษาไทย โรงเรียนสตรี(มหาวชิราวุธ) จังหวัดสงขลา 18 มิถุนายน 2464 |
| 3 | พ.ศ. 2464-2474 | นางสิทธิธนศักดิ์ (เพียร นกแก้ว) ป.ภาษาอังกฤษ(สิงคโปร์) |
| 4 | พ.ศ. 2474-2477 | นางยี่สุ่น อัชกุล ป.ม |
| 5 | พ.ศ. 2477-2479 | นางสาวพิทยาภา พัฒนานนท์ ป.ม |
| 6 | พ.ศ. 2479-2481 | นางตาบ แรงขำ ป.ม และ นางนิลุบล รุจิรธรรม (รักษาการ) |
| 7 | พ.ศ. 2481-2485 | นางสาวอาภรณ์ คชเสนี อ.บ,ป.ม (คุณหญิงอาภรณ์ กฤษณามระ) |
| 8 | พ.ศ. 2484-2485 | ม.ล.ประชุมพร ไกรฤกษ์ B.Ed (U.P)   และ นางเล็กดา (ถาวร) จุลสมัย (รักษาการ) |
| 9 | พ.ศ. 2485-2490 | นางสาวจรัสสม ปุนณะหิตานนท์ ป.ม |
| 10 | พ.ศ. 2490-2492 | นางสาวสมลักษณ์ หิตะศักดิ์ อ.บ,ป.ม, M.Ed. |
| 11 | พ.ศ. 2499-2504 | นางโสมรัศมิ์ จันทรประภา อ.บ,ป.ม (คุณหญิงโสมรัศมิ์ จันทรประภา) |
| 12 | พ.ศ. 2505-2509 | นางสาวสุพาทินี ศุขะวณิช อ.บ,ป.ม   และ นางธัญภร ภาณุมาศ ณ อยุธยา (รักษาการ) |
| 13 | พ.ศ. 2510-2524 | นางอาภรณ์ สาครินทร์ วท.พ.ม |
| 14 | 20 พ.ค.2524 - 8 พ.ย.2528 | นางประหยัด ศรีบุญชู M.A |
| 15 | 8 พ.ค.2528 - 30 ก.ย.2532 | นางอาภรณ์ สาขครินทร์ วท.บ ,พ.ม. |
| 16 | 1 ต.ค.2532 – 30 ก.ย.2535 | นางสาวเบญจมาส ทัศนกุล กศ.บ |
| 17 | 1 ต.ค.2535 – 30 ก.ย.2536 | นางสาววสุดี ปุญญะ กศ.บ |
| 18 | 1 ต.ค.2536 – 30 ก.ย.2540 | นางอัปสร วังสะวิบูลย์ |
| 19 | 1 ต.ค.2540 – 9 ธ.ค.2545 | นายโสภณ สุขโข ศศ.บ |
| 20 | 10 ธ.ค.2545 – 30 ก.ย.2547 | นางสาวรานี วิสูตรธนาวิทย์ |
| 21 | 1 ต.ค 2547 – 30 ก.ย2555 | นางบุปผา มณีพรม |
| 22 | 6 ธ.ค 2555 - 30 ก.ย 2558 | นายวินิจ  ซุ้นสุวรรณ |
| 23 | 21 พ.ย 2558 - 30 ก.ย 2559 | นายจำรัส ฟองมณี |
| 24 | 22 พ.ย 2559 - 22 ต.ค 2563 | ดร.อุดม ชูลีวรรณ |
| 25 | 26 ต.ต 2563 - ปัจจุบัน | นายอนันต์ ผุดเกตุ |
หลักสูตรการเรียนการสอน > ระดับชั้นมัธยมศึกษาตอนต้น (ม.1-3)

หลักสูตรวิทยาศาสตร์-คณิตศาสตร์ (ทั่วไป)
หลักสูตรคณิตศาสตร์-ภาษาอังกฤษ
หลักสูตรพิเศษเพื่อพัฒนาศักยภาพทางด้านภาษาไทย-สังคมศึกษา
หลักสูตรการงานอาชีพและเทคโนโลยี
โครงการส่งเสริมความเป็นเลิศทางภาษาอังกฤษ (ENGLISH PROGRAM ; EP)
โครงการส่งเสริมความสามารถทางด้านคณิตศาสตร์ และภาษาอังกฤษ (MINI ENGLISH PROGRAM ; MEP)
โครงการส่งเสริมความสามารถและความเป็นเลิศทางคณิตศาสตร์-วิทยาศาสตร์-ภาษาอังกฤษ (GIFTED PROGRAM ; GP)
หลักสูตรการเรียนการสอน > ระดับมัธยมศึกษาตอนปลาย (ม.4-6)

หลักสูตรวิทยาศาสตร์-คณิตศาสตร์-ภาษาอังกฤษ (SCIENCE PROGRAM II ; ทั่วไป)
หลักสูตรคณิตศาสตร์-ภาษาอังกฤษ
โครงการห้องเรียนพิเศษภาษาอังกฤษ-ฝรั่งเศส
โครงการห้องเรียนพิเศษภาษาอังกฤษ-จีน (CHINA ENGLISH PROGRAM ; CEP)
หลักสูตรภาษาไทย-สังคมศึกษา-ภาษาญี่ปุ่น-ภาษาอังกฤษ
โครงการส่งเสริมความสามารถทางคณิตศาสตร์-วิทยาศาสตร์ เทคโนโลยี และภาษาต่างประเทศที่ 1 และ 2 (GIFTED PROGRAM ; GP)หรือ(SCIENCE MATH ABILITY : SMAP)
รางวัลที่ได้รับ

พ.ศ. 2529 โรงเรียนวรนารีเฉลิม จังหวัดสงขลา รับรางวัลพระราชทานในฐานะโรงเรียนมัธยมศึกษาขนาดใหญ่ที่มีการบริหารงานดีเด่น
พ.ศ. 2529 ได้รับโล่รางวัลในฐานะโรงเรียนมัธยมศึกษาที่มีการส่งเสริมทางด้านวินัยและคุณธรรมดีเด่น
พ.ศ. 2529 พลเอกเปรม ติณสูลานนท์ มอบเงินก่อตั้งมูลนิธิ "ขยัน ติณสูลานนท์" โรงเรียนวรนารีเฉลิม
พ.ศ. 2529 สมเด็จพระพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ทรงรับเป็นองค์อุปถัมภ์ของโรงเรียน
พ.ศ. 2529 นางอารีรัตน์ หลีสาภิราช ได้รับเกียรติบัตร "ครูผู้มีคุณธรรม และมาตรฐานแห่งวิชาชีพครู" ของคุรุสภา
พ.ศ. 2537 รางวัลพระราชทานโรงเรียนในฐานะโรงเรียนมัธยมศึกษาขนาดใหญ่ที่มีการบริหารงานดีเด่น
พ.ศ. 2542 ได้รับการประเมินให้เป็นโรงเรียนมัธยมศึกษาคุณภาพดีเด่นระดับเขตการศึกษา 3 ประจำปีการศึกษา 2541
พ.ศ. 2543 ได้รับเหรียญจากการส่งวงโยธวาทิต เข้าแข่งชิงถ้วยพระราชทาน ประเภท ค. ของสมเด็จพระเทพรัตราชสุดาฯ
พ.ศ. 2546 ได้รับรางวัลยอดเยี่ยม ระดับประเทศ จากการคัดเลือกโรงเรียนที่ประสบความสำเร็จ เรื่อง ระบบการดูแลช่วยเหลือนักเรียนตามโครงการสายใยครูและศิษย์
พ.ศ. 2546 ได้รับรางวัลโรงเรียนพระราชทาน โรงเรียนมัธยมศึกษาขนาดใหญ่ระดับประเทศ
พ.ศ. 2550 - 2551
รับรางวัลโรงเรียนประชาธิปไตยตัวอย่าง จากสำนักงานปลัดสำนักนายกรัฐมนตรี
รับรางวัลชนะเลิศ The Best of the Best การบริหารจัดการรูปแบบ โรงเรียนเล็กในโรงเรียนใหญ่ สำนักงานคณะกรรมการการศึกษาขั้นพื้นฐาน กระทรวงศึกษาธิการ
รับรางวัลชุมนุมอาสายุวกาชาดดีเด่น ประจำปี 2547 - 2550
นางสาวศานตมน เพ็งอุบล รับรางวัลนักเรียนดีเด่น ด้านคุณธรรม จริยธรรม ของสำนักงานคณะกรรมการการศึกษาขั้นพื้นฐาน กระทรวงศึกษาธิการ
รางวัลถ้วยพระราชทานจากพระเจ้าหลานเธอ พระองค์เจ้าพัชรกิติยาภา ชนะเลิศเวทีการประกวดการแสดงระดับประเทศ ระดับมัธยมศึกษาตอนปลาย โครงการเยาวชนพลยุติธรรม จากกระทรวงยุติธรรม
พ.ศ. 2552 รับรางวัลโรงเรียนในฝัน โรงเรียนดีใกล้บ้าน
พ.ศ. 2553 ได้รับการประกาศเป็นโรงเรียนมาตรฐานสากล (World Class Standard School)
สมเด็จพระศรีสวรินทิรา บรมราชเทวี พระพันวัสสาอัยยิกาเจ้า
จุไรรัตน์ ผลเลขา

จุไรรัตน์ ผลเลขา ชื่อเล่น ไหม เกิดวันที่ 6 ตุลาคม พ.ศ. 2534 ที่จังหวัดขอนแก่น ประเทศไทย เป็นนักกีฬาวอลเลย์บอลหญิงทีมชาติไทยผู้ทำหน้าที่ในตำแหน่งมือเซต ปัจจุบัน เธอทำหน้าที่ในระดับอาชีพให้แก่ทีมสโมสรวอลเลย์บอลศรีสะเกษ
ประวัติ

จุไรรัตน์ ผลเลขา มีภูมิลำเนาเดิมอยู่ที่ตำบลบ้านทุ่ม อำเภอเมือง จังหวัดขอนแก่น เมื่อครั้งที่เธอเรียนอยู่ระดับชั้นมัธยมที่โรงเรียนหนองเรือวิทยา เธอได้มีโอกาสเข้าร่วมทีมวอลเลย์บอลหญิงทีมชาติไทยชุดใหญ่ โดยได้รับการเก็บตัวร่วมกับรุ่นพี่ที่เดินทางไปแข่งขันที่ประเทศญี่ปุ่น และใน พ.ศ. 2552 จุไรรัตน์ได้เข้าร่วมแข่งขันวอลเลย์บอลในกีฬามหาวิทยาลัยแห่งประเทศไทย ครั้งที่ 36 ให้แก่สังกัดทีมมหาวิทยาลัยรัตนบัณฑิต
เดือนมกราคม พ.ศ. 2556 จุไรรัตน์ ผลเลขา เข้าแข่งขันพลบดีเกมส์ ให้แก่สังกัดทีมมหาวิทยาลัยรัตนบัณฑิต และในเดือนมิถุนายนของปีเดียวกัน เธอได้ทำหน้าที่ในตำแหน่งมือเซตให้แก่ทีมมหาวิทยาลัยราชภัฏสวนดุสิต ในการแข่งขันวอลเลย์บอล ประชาชนหญิง ก ชิงชนะเลิศแห่งประเทศไทย ประจำปี 2556 ชิงถ้วยพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ที่จังหวัดศรีสะเกษ
แหล่งข้อมูลอื่น

จุไรรัตน์ ผลเลขา ที่เฟซบุ๊ก
วิไล อมาตยกุล

| ท่านผู้หญิง วิไล อมาตยกุล |
| --- | --- |
เกิด: วิไล อมาตยกุล 11 ธันวาคม พ.ศ. 2461
เสียชีวิต: 6 เมษายน พ.ศ. 2553 (91 ปี) โรงพยาบาลศิริราช
มีชื่อเสียงจาก: คุณพยาบาลผู้ใหญ่ประจำพระองค์ในสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
บิดามารดา: ร้อยเอก หลวงวิฑูรสถลกิจ  เรียง วิฑูรสถลกิจ
ท่านผู้หญิงวิไล อมาตยกุล  คุณพยาบาลผู้ใหญ่ประจำพระองค์ในสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
ประวัติ

ท่านผู้หญิงวิไล อมาตยกุล เกิดเมื่อวันที่ 11 ธันวาคม พ.ศ. 2461 เป็นธิดาของร้อยเอก หลวงวิฑูรสถลกิจ กับนางเรียง วิฑูรสถลกิจ เมื่อสำเร็จการศึกษาประกาศนียบัตรพยาบาล จากคณะแพทยศาสตรศิริราชพยาบาล ได้ปฏิบัติงานสนองเบื้องพระยุคลบาทพระบาทสมเด็จพระมหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
ในปี พ.ศ. 2495 ขณะที่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงพระครรภ์พระบาทสมเด็จพระวชิรเกล้าเจ้าอยู่หัว และทรงพระกรุณาโปรดเกล้าโปรดกระหม่อมให้เป็นพระอภิบาลทูลกระหม่อมหญิงอุบลรัตนราชกัญญา สิริวัฒนาพรรณวดี พระบาทสมเด็จพระวชิรเกล้าเจ้าอยู่หัว สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี และสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี ครั้นยังทรงเป็นสมเด็จพระเจ้าลูกยาเธอและสมเด็จพระเจ้าลูกเธอ จากนั้น ได้เป็นคุณพยาบาลผู้ใหญ่ประจำพระองค์สมเด็จพระเทพรัตนราชสุดาฯ สยามบรมราชกุมารี
วิไล อมาตยกุล ได้รับพระราชทานเครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ (ท.จ.ว.) จึงใช้คำนำหน้าว่า ท่านผู้หญิง แม้จะมิได้สมรส นอกจากนั้น ท่านผู้หญิงวิไล อมาตยกุล ยังได้มอบเงินสนับสนุนแก่โรงเรียนและมีการจัดตั้ง  โรงเรียนท่านผู้หญิงวิไล อมาตยกุล อำเภออุ้มผาง จังหวัดตาก อีกด้วย
ถึงแก่อนิจกรรม

ท่านผู้หญิงวิไล อมาตยกุล ถึงแก่อนิจกรรมด้วยโรคปอดติดเชื้อ เมื่อวันที่ 6 เมษายน พ.ศ. 2553 สิริอายุได้ 92 ปี  พระบาทสมเด็จพระมหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงพระกรุณาโปรดเกล้าฯ รับศพไว้ในพระบรมราชานุเคราะห์ พระบาทสมเด็จพระวชิรเกล้าเจ้าอยู่หัว เสด็จพระราชดำเนินแทนพระองค์ไปในการพระราชทานน้ำหลวงอาบศพ  ทรงวางพวงมาลาหลวง พวงมาลาของสมเด็จพระนางเจ้าฯ พระบรมราชินีนาถ ของส่วนพระองค์ และของพระบรมวงศานุวงศ์ทุกพระองค์หน้าโกศศพ  ในการนี้ทรงพระกรุณาโปรดเกล้าฯ พระราชทานโกศแปดเหลี่ยมและฉัตรเบญจา  5 ชั้นประกอบศพ และมีพระพิธีธรรมสวดพระอภิธรรมศพ ณ ศาลากวีนิรมิต วัดเทพศิรินทราวาส
และในวันที่ 29 มีนาคม พ.ศ. 2555 เวลา 14.50 น.  สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปยังเมรุหลวงหน้าพลับพลาอิศริยาภรณ์ วัดเทพศิรินทราวาส ทรงร่วมเชิญโกศศพท่านผู้หญิงวิไล อมาตยกุล คุณพยาบาลผู้ใหญ่ประจำพระองค์แห่เวียนรอบเมรุก่อนเชิญขึ้นตั้งบนจิตกาธาน ก่อนจะมีพิธีพระราชทานเพลิงศพในตอนเย็น
และในเวลา 17.30 น. สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เสด็จพระราชดำเนินพร้อมด้วย พระบาทสมเด็จพระวชิรเกล้าเจ้าอยู่หัว สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี สมเด็จพระเจ้าน้องนางเธอ เจ้าฟ้าจุฬาภรณ์วลัยลักษณ์ อัครราชกุมารี กรมพระศรีสวางควัฒน์ วรขัตติยราชนารี และ พระเจ้าวรวงศ์เธอ พระองค์เจ้าศรีรัศมิ์ พระวรชายาฯ ไปในการพระราชทานเพลิงศพ ท่านผู้หญิงวิไล อมาตยกุล ท.จ.ว., ภ.ป.ร. 4  ณ เมรุหลวงหน้าพลับพลาอิศริยาภรณ์ วัดเทพศิรินทราวาส อีกด้วย
เครื่องราชอิสริยาภรณ์

พ.ศ. 2533 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายใน)
พ.ศ. ไม่ปรากฏ –  เหรียญรัตนาภรณ์ รัชกาลที่ 9 ชั้นที่ 4 (ภ.ป.ร.4)